Sziasztok! Itt az első, mesés emlékeket felidéző játék. Szülők, gyerekek együtt és külön is próbára tehetik magukat.

**FELISMERED, MELYIK MESE?**

Magyar népmesékből találhattok alább részleteket. Biztos ti is sokat ismertek, de lehet, kicsit kutatni kell az emlékezetben (és nem a google-ban ☺). Ha szükséges, segítségként a szöveg végén találjátok vegyesen a címeket. Csütörtökön ugyanitt megnézhetitek a megoldást!

1. „Addig ment, mendegélt, már olyan magasságban volt, hogy szinte szédült. Akkor egyszer csak elérte az égboltot. Hát ott az égbolton volt egy kis nyílás. Bekukucskál a fiú, s lát ott valami világosságot.”

2. „- Ugye, nem fogadtad meg a szavam, te szegény ember, s nem várakoztál a parancsszóval, amíg hazaérkezel? Nesze, most adok egy abroszt. Ennek csak azt kell mondani: “Terülj meg, te abrosz!” - s egyből tele lesz a legjobb ételekkel. De vigyázz, hazáig meg ne próbáld! „

3. „- Sose búsulj azon - mondta a kiskecske -, majd én segítek rajtad. Mikor megéhezel, csak hívjál oda engem, s mondd nekem: Kedves kecském, jer ide, teríts asztalt ízibe. S én odamegyek, s lesz mindenféle jó étel és ital.”

4. „Arra megy a hétfejű sárkány, megbotlik a lova. Azt mondja a hétfejű sárkány: - Kutyák, ebek igyák a véredet, hét esztendeje, hogy ezen a hídon járok, sose botlottál meg, mi oka ennek? Azt mondja a ló neki: - Nékem tűz, néked víz, mind a kettőnknek el kell pusztulni!”

5. „- Hova mész, te leányocska? - Megyek szolgálatra. Akkor azt mondta a szőlőbokor is neki: - Gyere, tisztíts meg a száraz vesszőktől, metsszél meg s kapálj meg, mikor visszafordulsz, meglásd, jótettedért jót kapsz.”

6. „Ez egy ugrással lekapta az aranyalmát, s úgy eltűnt, mintha a föld nyelte volna el. Mire a szegény ember s a két idősebb fia hazakerült, a legkisebb fiú már ott hevert a kuckóban. Mondják neki nagy áradozva, hogy mit láttak. Bezzeg olyat a kuckóból nem lehet látni! - Ó, én jobban láttam, mint ti - mondotta a legény. - Ugyan honnét láttad? - Felmásztam az ól tetejére, s onnét láttam.”

7. „A szegény asszony megint csak köhintett, úgy meg volt zavarodva, hogy egy szót sem tudott szólni. Dehogy kevesellte az ezer pengőt! Hanem a király megint azt hitte, hogy keveselli.”

8. „- Put a té, put a té! A közbülső meg mindjárt rámondja: - Ne fólj te, nem fabad befélni!”

9. „Sírdogálok, mert olyan erős szeretnék lenni, hogy ezt a fát tövestől kiszedjem a földből, és odavigyem, ahová akarom. Azt mondja neki az öreg: - No, azon ne sírdogálj, fiam! Azon én segítek. Menj haza, és mondd meg az édesanyádnak, hogy szoptasson még hét esztendeig.”

(*A szegény csizmadia és a Szélkirály - Király kis Miklós - A szorgalma és a rest leány - A szegény ember szőlője - A kerek kő - A három selyp leány - Egyszemű, kétszemű, háromszemű - Fanyűvő, Vasgyúró, Hegyhengergető - Az égig érő paszuly*)